Sveinn Pálsson , sveitarstjóri Dalabyggðar , gerir ráð fyrir að undirrita samning við ríkið um kaup á húseignum að Laugum í Sælingsdal fyrir páska . Eins og kunnugt er rak ríkið heimavistarskóla að Laugum til vorsins 2000 en undanfarin ár hefur sveitarfélagið rekið þar Ungmenna - og tómstundabúðir í samstarfi við UMFÍ og þá hefur Hótel Edda verið starfrækt þar á sumrin . Að sögn Eyþórs Jóns Gíslasonar oddvita sveitarstjórnar Dalabyggðar hefur sveitarfélagið séð um viðhald og kostnað allra húsa á svæðinu og hlutverk ríkisins því ekki verið nógu skýrt . „ Úr þessu viljum við fá greitt og því var tekin ákvörðun um að fá húseignirnar keyptar af ríkinu . Viðræður hafa gengið mjög vel og mikill vilji hjá báðum samningsaðilum að Dalabyggð eignist skólabyggingarnar á Laugum að fullu . “ Eyþór sagði viðræður nú snúast um verð eignanna en vildi að öðru leyti ekki tjá sig um kaupverð að svo stöddu .